ตราแผ่นดินของพม่า

**ตราแผ่นดินของสาธารณรัฐแห่งสหภาพพม่า** () เป็นเครื่องหมายราชการของรัฐบาลพม่า ใช้ประทับในเอกสารของทางราชการทุกชนิด รวมถึงการตีพิมพ์ในเอกสารสำหรับเผยแพร่ แบบตราดังที่ปรากฏในปัจจุบันเป็นลักษณะตามที่ปรากฏในหมวดที่ 8 ของรัฐธรรมนูญสาธารณรัฐแห่งสหภาพพม่า ซึ่งได้รับการรับรองด้วยการลงประชามติในปี พ.ศ. 2551

## ลักษณะ
ลักษณะของดวงตราประกอบด้วยรูปสิงห์แบบศิลปะพม่าหรือชีนเต่ (ခြင်္သေ့, chinthe) จำนวน 2 ตน อยู่ในท่านั่งรักษาการณ์ หันหลังให้ซึ่งกันและกัน ที่กลางตรานั้นมีภาพของแผนที่ประเทศพม่ารองรับด้วยช่อใบมะกอกคู่ ล้อมรอบด้วยลวดลายบุปผชาติตามแบบศิลปะพม่า ที่บนสุดของดวงตราเป็นรูปดาวห้าแฉกดวงหนึ่ง รูปเหล่านี้รองรับด้วยม้วนแพรแถบจารึกนามเต็มของประเทศด้วยใจความว่า "ပြည်ထောင်စု သမ္မတ မြန်မာနိုင်ငံတော် " ("สาธารณรัฐแห่งสหภาพพม่า")

## ประวัติ
นับตั้งแต่สมัยราชาธิปไตยเป็นต้นมา พม่าได้ใช้รูปนกยูงรำแพนเป็นเครื่องหมายประจำแผ่นดินมาโดยตลอด รูปดังกล่าวได้ปรากฏในเงินรูปีของพม่าและธงชาติพม่าในสมัยต่างๆ ทั้งในยุคราชวงศ์โก้นบอง สมัยภายใต้การปกครองของสหราชอาณาจักร ธงของรัฐบาลพม่าภายใต้การควบคุมของญี่ปุ่นในช่วงสงครามโลกครั้งที่ 2 และในสมัยเป็นเอกราช

หลังได้รับเอกราชจากสหราชอาณาจักรในปี พ.ศ. 2491 ประเทศพม่าได้ใช้รูปตราแผ่นดินอันมีลักษณะคล้ายกับดวงตราที่ปรากฏในปัจจุบัน สำหรับรายละเอียดที่แตกต่างกันประกอบด้วย แพรแถบชื่อประเทศจารึกข้อความว่า "ပြည်ထောင်စု သမတမြန်မာ နိုင်ငံတော်" ("สหภาพพม่า") ตำแหน่งบนสุดของดวงตรานั้นมีรูปสิงห์นั่งหน้าตรงอยู่แทนที่รูปดาว ภาพแผนที่ประเทศพม่ากลางดวงตรานั้นบรรจุอยู่ในวงกลมอีกชั้นหนึ่ง ที่ขอบวงกลมนั้นจารึกคาถาพุทธภาษิตเป็นภาษาบาลี ซึ่งยกมาจากธัมมปทัฏฐกถา พุทธวัคควัณณนา คาถาที่ 194 ความว่า "สมคฺคานํ ตโป สุโข" ("သမဂ္ဂါနံ တပေါ သုခေါ")  อันหมายถึง "ความเพียรของชนผู้พร้อมเพรียงกัน เป็นเหตุนำสุขมา"

ในสมัยการปกครองแบบสังคมนิยมของนายพลเน วิน รัฐธรรมนูญของพม่าฉบับ ค.ศ. 1974 (พ.ศ. 2517) ได้บัญญัติภาพตราแผ่นดินใหม่ให้มีลักษณะในเชิงสังคมนิยมมากขึ้น โดยมีการแก้รูปแผนที่ประเทศพม่าให้ซ้อนทับบนรูปล้อเฟืองล้อมรอบด้วยช่อรวงข้าวคู่ และเปลี่ยนรูปสิงห์นั่งที่อยู่บนสุดให้เป็นรูปดาวห้าแฉก ส่วนนามประเทศในแพรแถบล่างสุดได้เปลี่ยนเป็นข้อความ "ပြည်ထောင်စု ဆိုရှယ်လစ်သမ္မတ မြန်မာနိုင်ငံတော်" ("สาธารณรัฐสังคมนิยมพม่า") ข้อความดังกล่าวนี้เมื่อคณะทหารได้ทำรัฐประหารและตั้งสภาฟื้นฟูกฎหมายและระเบียบแห่งรัฐขึ้นในปี พ.ศ. 2531 ข้อความ "ဆိုရှယ်လစ်သမ္မတ" ซึ่งหมายถึง "สาธารณรัฐสังคมนิยม" จึงได้ถูกลบออกไป


ไฟล์:State_seal_of_the_Konbaung_dynasty.svg|ตรานกยูงรำแพนของราชอาณาจักรพม่าสมัยปลายราชวงศ์โก้นบอง
ไฟล์:Royal Coat of Arms of the United Kingdom (HM Government) (St Edwards Crown).svg|ตราแผ่นดินพม่าภายใต้การปกครองของสหราชอาณาจักร (พ.ศ. 2429–2484, 2488–2491)
ไฟล์:Badge of Burma (1939–1948).svg|ตราพม่าของอังกฤษ (พ.ศ. 2482–2484, 2488–2491)
ไฟล์:State of Burma Emblem.svg|ตราแผ่นดินของรัฐพม่า  (พ.ศ. 2486–2488)
ไฟล์:State Seal of Burma (1948-1974) in colour.png|ตราแผ่นดินของสหภาพพม่า  (4 มกราคม พ.ศ. 2491 – 3 มกราคม พ.ศ. 2517)
ไฟล์:State Seal of Myanmar (1974-1988).svg|ตราแผ่นดินของ สาธารณรัฐสังคมนิยมแห่งสหภาพพม่า  (พ.ศ. 2517 – 19 ตุลาคม พ.ศ. 2531)
ไฟล์:State seal of Myanmar (1988–2011).svg|ตราแผ่นดินของสหภาพพม่า<br>/สาธารณรัฐแห่งสหภาพพม่า  (19 ตุลาคม พ.ศ. 2531 – 31 มกราคม พ.ศ. 2554)
ไฟล์:State seal of Myanmar (2011-2025).jpg|ตราแผ่นดินของสาธารณรัฐแห่งสหภาพพม่า  (31 มกราคม พ.ศ. 2554 – 2568)


## อ้างอิง

## แหล่งข้อมูลอื่น
* รัฐธรรมนูญแห่งสาธารณรัฐสหภาพพม่า ค.ศ. 2008
* เว็บไซต์สถานเอกอัครรัฐทูตพม่าประจำประเทศญี่ปุ่น 
* เว็บไซต์สถานเอกอัครรัฐทูตพม่าประจำประเทศบราซิล

พม่า
หมวดหมู่:สัญลักษณ์ของประเทศพม่า